Težak put do mira

Roditelji kao roditelji, uvijek imaju nešto za reći, pa tako i moji. Svi mi slušamo na pola uha, ali moram priznati, imali su i par mudrih. Kao npr. «Prihvati ljude takve kakvi jesu.» ili «Budi sretna kako živiš, nikada ne znaš kuda će te put odvesti.». I tako mene put odnese u Dom za odgoj djece i mladeži. Znala sam, površno, što ću tamo vidjeti, ali nisam znala toliko detaljno kakav put su prošla djeca migranti koja se sada nalaze u Domu. Upoznala sam svoje vršnjake koji se zapravo razlikuju samo po boji kože i jeziku koji govore. Djeca su kao i mi, smiju se kao i mi, imaju želje koje žele ostvariti… kao i mi. S njima smo igrali nogomet, košarku i još neke društvene igre i u svemu su nas pobijedili. I onda krene priča kako su došli u Hrvatsku. Bježeći od rata sa svojim obiteljima, bježali su iz Afganistana, Irana, pa raznim prijevoznim sredstvima u Tursku, Bugarsku, Srbiju pa u Hrvatsku. Putem su gledali kako se ljudi utapaju, tako i izgubili roditelje, bili gladni, mokri i prljavi… Svi u Domu daleko od svojih obitelji. A željeli su samo biti djeca, ići u školu, igrati se i mirno živjeti. U Hrvatskoj im je dobro, prihvatili su ih, ali to nije njihov dom. I pitam se zašto? Zašto rat? Zašto takve sudbine? Oni su samo željeli živjeti u miru. A onda se sjetim one mudre: «Budi sretan kako živiš!».

Karla Erdelji, 8.c